|  |
| --- |
| MAGYAR NYELVJÁRÁSOK 54 (2016): 169–178. |
| A DEBRECENI EGYETEM MAGYAR NYELVTUDOMÁNYI TANSZÉKÉNEK LEKTORÁLT FOLYÓIRATA |

# Szentpéterszeg helynevei[[1]](#footnote-1)\*

E. Nagy Katalin

Az itt közreadott élőnyelvi helynévanyagot 2016-ban gyűjtöttem Szentpéterszegen. A helynevek összegyűjtésében az alábbi lakosok nyújtottak segítséget: Farkas Imre (77), Farkas Imréné Bedő Irén (73), Harasztosi Sándor (80), Ha­rasztosi Sándorné Mazsu Irma (69), Kun Sándor (84), Kun Sándorné Tóth Irma (81), Vadászné Balogh Mária (52).

**Szentpéterszeg** *Szentpéterszeg, Péterszeg, -en, -re.* — Északon Tépével és Derecskével, keleten Gáborjánnal, délen Váncsoddal, nyugaton Berettyóújfaluval határos falu. Első írásos említése 1285-ből való *Szentpéterszege (Scent­peturzegy)* formában. A Berettyó egyik ágának kanyarulatánál épült falu templomát Szent Péter tiszteletére szentelték (FNESz., Mező 1996: 185, 193), innen ered az elnevezés. A helybeliek úgy tudják, hogy az egykori monostor a falu keleti határában, a folyó egyik kanyarulata által alkotott szegletben állt.

**Ady Endre utca** *Adi Endre utca ~ Csürhejárás.* — Utca Szentpéterszeg belterületén, a Fekete Borbála utcából nyílik. Korábban***Csürhejárás***-nak hívták, mivel ezen az úton hajtották ki a falu állatait a Legelőre. Az *Ady Endre utca* hivatalos név.

**Akácfa utca** *Akácfa utca.* — Utca Szentpéterszeg belterületének északnyugati részén, mely a Fekete Borbála utcát és a Rákóczi utcát köti össze. Hivatalos név.

**Arany János utca** *Arany János utca.* — Utca Szentpéterszeg belterületén, a Fekete Borbála utcát és a Kossuth utcát köti össze. Hivatalos név.

**Bába-lapos** *Bába-lapos.* — Környezeténél alacsonyabban fekvő, mocsaras terület Szentpéterszeg nyugati határában, az Újfalusi-határ mellett, nem messze a Kül­ső-Csohosztótól. A helybeliek szerint *Bába* családnevűek sosem éltek a faluban.

**Bacsó Béla utca** *Bacsó Béla utca.* — Utca Szentpéterszeg belterületének északnyugati részén, a Rákóczi utcából nyílik. Nevét Bacsó Béla újságíróról kapta. Hivatalos név.

**Bartók Béla utca** *Bartók Béla utca ~ Bartók utca.* — Utca Szentpéterszeg belterületének északi részén, a Petőfi utcát és a Dobó utcát köti össze. Hivatalos név.

**Bagdi-dűlő** *Bagdi-dűlő.* — Dűlőföld Szentpéterszeg északi határában, a Cso­hosztó mellett. Egykori tulajdonosáról kaphatta a nevét.

**Bagdi-lapos** *Bagdi-lapos.* — A Bagdi-dűlő alacsonyabban fekvő, vízjárta része.

**Békás** *Bíkás ~ Bíkás-lapos ~ Bíkás-düll¬.* | *Egybefüggő legelő vêt egykor, abba vêt egy lapos, abba mindig kuruttyoltak a bíkák, oszt úgy neveztík el Bíkás-düll¬nek.* — Egykori vizenyős legelő, ma szántóföld Szentpéterszeg északnyugati határában, a Csohosztó mellett. Esős időben vízállásos. ***Békás-lapos***-nak és ***Békás-dűlő***-nek is nevezik.

**Békás-dűlő** lásd **Békás**

**Békás-lapos** lásd **Békás**

**Béke utca** *Béke utca ~ Bíke utca.* — Utca Szentpéterszeg belterületének központjában, az Arany János utcát és az Alkotmány utcát köti össze. Hivatalos név.

**Belső-Csohosztó** *Belső-Csohosztó, -n.* — Szántóföld és nádas Szentpéterszeg északi határában. A Csohosztó déli, a falu belterületéhez közelebb eső része.

**Belső-Karácsony-szállás** *Belső-Karácsony-szállás.* — Egykori külterületi lakott hely, ma szántóföld Szentpéterszeg északi határában, a Kálló mellett. A Karácsony-szállás egyik része; Külső-Karácsony-szállástól délre, a falu belterületéhez közelebb található.

**Bem utca** *Bem utca ~ Hajnal utca.* — Utca Szentpéterszeg belterületének délkeleti részén, a Kossuth utcából nyílik. Keleti fekvése miatt hívják ***Hajnal utcá***-nak is. A *Bem utca* hivatalos név.

**Berettyó** *Berettyó.* — A település déli határában található folyó, melynek egykor rendkívül kacskaringós medrét a 19. században szabályozták. Számos, a folyószabályozásból visszamaradt holtág visel ma is nevet a falu határában: *Horgas-ér, Ó-Berettyó, Orsolya.*

**Bocskai István utca** *Bocskai István utca ~ Bocskaji ucca.* — Rövid kis utca Szentpéterszeg belterületének északkeleti részén, a József Attila utcát és a Dobó utcát köti össze. Hivatalos név.

**Bombagödör** *Bombagödör ~ Bomba-lapos.* | *A háború előtt lelöktek egy bombát odaja, oszt lett egy nagy gödör a Színáskertbe, ma is megvan.* — A Káptalan-tanya területén található mélyebb gödör. A helybeliek szerint a második világháborúval hozható kapcsolatba.

**Bomba-lapos** lásd **Bombagödör**

**Cigány-gödör** lásd **Homokgödör**

**Csendes temető** lásd **Ócska temető**

**Csere-zug** *Csere-zug.* — Az Orsolya kanyarulata melletti hátas terület Szentpéterszeg keleti határában, a Gáborjáni-határ közelében. A *csere* a környéken ’cserfákból álló erdő’ jelentésben használatos (HBMH. 1: 15).

**Csere utca** *Csere utca ~ Malom zug. —* A Kossuth utca része, a Nép utcától a Kossuth utca déli végéig tart. A *csere* a környéken ’cserfákból álló erdő’ jelentésben használatos (HBMH. 1: 15). ***Malom zug***-nak is nevezik, mivel egykor egy malom állt az utca végében.

**Csohosztó** *Csohosztó, -n ~ Csojosztó ~ Csohosztó-dűlő.* — Szántó és kaszáló Szentpéterszeg északi határában. Két részét, a Kis- és Nagy-Csohosztót nádas választja el egymástól, melyen egykor nádkitermelés folyt. A *csohos ~ csuhos* földrajzi köznév más vidékeken ’mély fekvésű, nádas, vizes hely’ jelentésű, ezen a területen azonban ez a szó nem használatos. Az egykor bizonyára *-tó* utótagú helynév eredeti jelentése mára elhomályosult.

**Csohosztó-dűlő** lásd **Csohosztó**

**Csonka-dűlő** *Csonka-düll¬.* | *Csonka-düll¬, mer az nem nagy tábla.* — Szántóföld Szentpéterszeg nyugati határában, a Sóút-dűlő mellett.

**Csürhejárás** lásd **Ady Endre utca**

**Dancsházi-tanya** *Dancsházi-tanya.* *| Gáborjány alatt vêt Dancsházi Károly, újfalusi ember, azé volt a tanya, oszt azér híják így.* — Egykori kastély és istálló Szentpéterszeg határában, mely még a téeszesítés előtt megszűnt.

**Dinnye-lapos** *Dinnye-lapos.* — Alacsonyabban fekvő terület Szentpéterszeg északnyugati határában. Egykor bizonyára dinnye termesztésére használt föld lehetett.

**Disznós-hát** *Disznós-hát.* — Szántóföld Szentpéterszeg északkeleti határában, a Tanyasi-föld része. A nyugatra eső részét *Nagy-,* a keletre esőt pedig *Kis-Disznós-hát*-nak hívják. A név talán a makkoltatás helyét és emlékét őrzi.

**Dobó utca** *Dobó utca.* — Utca Szentpéterszeg belterületének északkeleti részén, a Bartók Béla utcát és a Köztársaság utcát köti össze. Hivatalos név.

**Dózsa utca** *Dózsa utca.* — Utca Szentpéterszeg belterületén, a Fekete Borbála utcát és a Köztársaság utcát köti össze. Hivatalos név.

**Dudás** *Dudás.* — Földterület Szentpéterszeg északkeleti határában, a Tejfölös-dűlő és a Tó mellett terül el. Tulajdonosáról kapta a nevét.

**Dudás-tanya** lásd **Turzó tanyája**

**Eligály** *Eligáj ~ Eligáj-düll¬.* — Nagy kiterjedésű földterület, részben erdő és szántóföld Szentpéterszeg délkeleti határában, a Berettyó és az Ó-Berettyó által alkotott zugban terül el. A névadás hátterét nem ismerjük, talán az *Aligáll* típusú nevekkel hozható összefüggésbe.

**Eligály-dűlő** lásd **Eligály**

**Erdő** *Erd¬ ~ Erdő-düll¬. —* Egykori erdő, ma szántóföld Szentpéterszeg keleti határában, az Orsolya mellett.

**Erdő-dűlő** lásd **Erdő**

**Fahíd** *Fahíd.* — Egykori ideiglenes híd Szentpéterszegtől délre a Berettyón, rendszerint tavasszal rakták le, majd ősszel, a földmunkák végeztével felszedték. Mintegy húsz éve a folyó túloldalán lévő péterszegi földeket Váncsodhoz csatolták, s azóta nincs szükség az átjárásra. A hidat egykor tartó cölöpök ma is megvannak.

**Farda** lásd **Farda-dűlő**

**Farda-dűlő** *Farda-düll¬ ~ Farda,* *-ánál.* — Egykori kaszáló, ma szántóföld Szentpéterszeg északnyugati határában, a Sós-kút dűlő mellett. A névadás indítékát nem ismerjük.

**Fekete Borbála utca** *Fekete Borbála utca ~ Vörös hadsereg utca.* — Utca Szentpéterszeg belterületén, mely az Újfalusi út folytatása. Korábban ***Vörös Hadsereg utca*** volt a hivatalos neve. Az utca a mai hivatalos nevét a falu szülöttéről kapta, aki tanítónő és festőművész volt.

**Fényes** *Fényes, Fínyes, -en ~ Fínyes-düll¬.|* *Szurkos terület, fekete föld, oszt ragyog, mint a szurok.* — Szántóföld Szentpéterszegtől délnyugatra, az Újfalusi-határ mellett.

**Fényes-dűlő** lásd **Fényes**

**Fő utca** lásd **Kossuth utca**

**Gáborjáni-határ** *Gáborjányi-határ*. — Szentpéterszeg és Gáborján határterülete.

**Gáborjáni út** *Gáborjányi út.* — A szomszédos Gáborjánba vezető út a falu keleti határában.

**Gólya-lapos** *Gója-lapos.* | *Legel¬ volt, oszt a gólyák mindig ott bíkásztak, oszt azt azír hítták Gója-laposnak. Lipes-lapos terület volt. —* Kisebb szántó és kaszáló Szentpéterszeg nyugati határában, az Imre-laposmellett. Ma is van benne néhány hajlás, így esős időben vízállásos.

**Gödör-part** lásd **Köztársaság utca**

**Gríz-föld** *Gríz-föld ~ Giríz-föld.* — Szántóföld Szentpéterszeg nyugati határában, egy része átnyúlik a berettyóújfalui határba.

**Gúnár-hát** *Gúnár-hát.* — Vizenyős szántóföld Szentpéterszeg nyugati határában, az Imre-lapos és a Gólya-lapos szomszédságában. A helybeliek szerint a név előtagját arra utal, hogy itt szállnak le a vízimadarak.

**Gyep** *Gyep.* — Egykori kaszáló, ma részben szántóföld, a Bagdi-dűlő és a Karácsony-szállás között fekszik.

**Hajnal utca** lásd **Bem utca**

**Halastó** *Halastó ~ Peca-gödör.* — Mélyített, részben mesterséges tó Szent­péterszeg déli részén, vizét az Ó-Berettyó táplálja. ***Peca-gödör***-nek is nevezik.

**Halom-dűlő** *Halom-dűlő.* — Kisebb szántott halom Szentpéterszeg keleti határában.

**Határ-lapos** *Határ-lapos.* — Kisebb szántóföld Szentpéterszeg északnyugati határában, a Kis-Telek-hát mellett fekszik, közel az Újfalusi-határhoz.

**Hencz-halom** *Henc-halom.* — Térképészeti határjelző halom Szentpéterszeg északi határában, a Káptalan-tanya északi részén. Mára egy részét elszántották. A helybeliek tudomása szerint *Hencz* családnevűek sosem éltek a faluban.

**Homokgödör** *Homokgödör ~ Cigány-gödör.* — Homok kitermelésére használt gödör Szentpéterszeg északkeleti határában, a Tó nevű kaszáló déli végében helyezkedik el. ***Cigány-gödör***-nek is nevezik.

**Horgas** *Horgas ~ Horgas-ér.* — Vízállásos terület, ér Szentpéterszeg északkeleti határában, a *Tó* nevű kaszálót öleli körül. Nevét alakjáról kapta.

**Horgas-ér** lásd **Horgas**

**Horgas köze** *Horgas köze.* — A Horgas által körülölelt terület Szentpéterszeg északkeleti határában.

**Horgas-oldal** *Horgas-oldal.* — A Horgas-értől északra fekvő nádas terület Szent­péterszeg északkeleti határában. Egykor kenderáztató hely volt.

**Imre-lapos** *Imre-lapos.* — Alacsonyabban fekvő terület Szentpéterszegtől északnyugatra, a Gólya-lapos mellett. Előtagja bizonyára a terület egykori birtokosára utal.

**Iskola utca** lásd **Szabadság utca**

**József Attila utca** *József Attila utca.* — Utca Szentpéterszeg belterületének északkeleti részén, a Köztársaság utcát és a Bartók Béla utcát köti össze. Hivatalos név.

**Kalapáló** *Kalapálló, -n.* — Szántóföld Szentpéterszegtől északra, a Tépei út mellett terül el. A névadás indítéka a helybeliek számára ismeretlen.

**Kálló** *Kállê ~ Kálló-ér.* — Természetes vízfolyás, Konyár felől érkezik Szentpéterszeg határába, s egy szakaszán a Tépei-határtól választja el a települést.

**Kálló-ér** lásd **Kálló**

**Kálló-híd** *Kálló-híd ~ Tépei-Kálló-híd.* — A Kállón átívelő betonhíd Szentpéterszeg északi határában, a Tépei úton.

**Kálló-oldal** *Kálló-oldal.* — Szántóföld Szentpéterszeg északi határában, a Kálló mellett.

**Káptalan** lásd **Káptalan-tanya**

**Káptalan-tanya** *Káptalan-tanya ~ Káptalan ~ Kámtalan ~ Tanyasi-föld.* — Egykori külterületi tanyaközpont és kastély Szentpéterszeg északkeleti határában, mely feltehetőleg a 19. század elején létesült. Nevét az magyarázza, hogy a váradi káptalan birtokában állt. A második világháborút követően a tanyaközpontot elbontották.

**Karácsony-szállás** *Karácsony-szállás ~ Karácson-szállás. —* Egykori külterületi lakott hely Szentpéterszeg északi határában, a Káptalan-tanyától északnyugatra. A név előtagja talán családnév lehet.

**Kásás** *Kásás, -on ~ Kásás-düll¬.* — Szántóföld Szentpéterszeg keleti határában, a Gáborjáni-határ mellett. Részei a Kis- és Nagy-Kásás. A névadás indítékát a helybeliek nem ismerik.

**Kásás-dűlő** lásd **Kásás**

**Kastélykert** *Kastéjkert.* — A Káptalan-tanya fasorral szegélyezett déli része. Szilvás- és gyümölcsöskert, a Kállótól 3-4 km-re a Turzó-tanya szomszédságában fekszik. Az egykori épületet elbontották.

**Kenderáztató** *Kenderáztatê. | Ott áztattuk a kendert a Horgas-êdalba, vêt, hogy egy hênapig is, oszt mindenki tudta, hun rakta le, onnan felszedtük, behoztuk a faluba, csináltuk, amire szükség vêt, posztêt, gatyát, leped¬t.* — Kenderáztatásra használt hely Szentpéterszeg északkeleti határában, a Káptalan-tanya területén. A Horgas-oldal része.

**Kerek-fertő** *Kerek-fertő.* — Nagy kiterjedésű, posványos terület Szentpéterszeg északnyugati határában, a Csohosztótól délre. Esős időben vízállásos. Nevét alakjáról kapta, utótagja a *fertő* ’mocsaras terület időnként vízzel újra megtelő tócsákkal, gödrökkel, illetve ilyen területen levő gödör, mélyedés’ (FKnT.).

**Kertalja** *Kertajja.* — Egykori legelő, ma víztározó Szentpéterszeg déli határában.

**Kert-köz** *Kert-köz ~ Szőlőskert.* — Egykor szőlőskert, ma kisebb parcellákból álló szántóföld Szentpéterszegtől nyugatra, az Újfalusi út két oldalán. Két része a Malom-kert és a Porostó-kert.

**Kettős** *Kettős, -ön.* — Nagy kiterjedésű szántóföld Szentpéterszeg nyugati határában, egy részét az Újfalusi-határhoz csatolták.

**Kettős-kút** *Kettős-kút.* — Kétágú kút Szentpéterszeg északkeleti határában, a Horgas mellett. Ma is megvan, de nem használják.

**Kígyós** lásd **Kígyós-dűlő**

**Kígyós-dűlő** *Kígyós-dűlő ~ Kígyós, -on.* — Szántóföld Szentpéterszeg északnyugati határában, a Farda-dűlő és a Szamuka-dűlő között. Egykor talán kígyók éltek a területen, de a névadás indítékát a helybeliek nem ismerik.

**Kis-Disznós-hát** *Kis-Disznós-hát.* — A Disznós-hát keleti része Szentpéterszeg északkeleti határában, a Konyári-oldalban.

**Kis-erdő** *Kis-erdő.* — Kisebb akácerdő Szenpéterszeg belterületén, a Bem utca végénél.

**Kisfaludy utca** *Kisfaludy utca. —* Utca Szentpéterszeg belterületén, az Ady Endre utcát és a Petőfi utcát köti össze. Hivatalos név.

**Kis-Kásás** *Kis-Kásás.* — A Kásás déli része Szentpéterszeg keleti határában.

**Kis-Kettős-tanya** *Kis-Kettős-tanya.* — Egykori tanya Szentpéterszeg nyugati határában, a Kettősön. Ma a helyén szántóföld van.

**Kiss Ernő utca** *Kis Ernő utca ~ Oláh gát.* — Utca Szentpéterszeg belterületén, a Szabadság utcából nyílik. Hivatalos név. Korábban ***Oláh gát***-nak hívták, mivel sok *Oláh* családnevű lakott az utcában. Ezen a vidéken a *gát* földrajzi köznév ’út’ jelentésben is használatos (HBMH. 1: 16).

**Kis-Sorbán** *Kis-Sorbán.* — A Sorbán északi, kisebbik része Szentpéterszeg keleti határában, a Horgas mellett terül el.

**Kis-Telek-hát** *Kis-Telek-hát ~ Kis-Telek-hát-dűlő.* — Nagy kiterjedésű szántóföld és kaszáló Szentpéterszeg keleti határában. Esős időben vízállásos. ***Kis-Telek-hát-dűlő***-nek is nevezik.

**Kis-Telek-hát-dűlő** lásd **Kis-Telek-hát**

**Klapka György utca** *Klapka György utca.* — Utca Szentpéterszeg belterületén, a Fekete Borbála utcát és az Arany János utcát köti össze. Hivatalos név.

**Konyári-oldal** *Konyári-ódal.* — Szentpéterszeg határának északkeleti, Konyárral határos része.

**Kóróváros** lásd **Rákóczi utca**

**Kossuth utca** *Kossuth utca ~ Fő utca.* — A falu főutcája a belterület keleti részén, alakja az Ó-Berettyó hajlatához igazodik. A *Kossuth utca* hivatalos név.

**Körtélyes** *Körtéjes, -en ~ Körtíjes.* — Szántóföld Szentpéterszegtől északnyugatra, a Porostó-kert végében. Egykor bizonyára (vad)körtés hely lehetett (vö. FKnT.).

**Köztársaság utca** *Köztársaság utca ~ Gödör-part.* — Utca Szentpéterszeg belterülének északi részén. Két párhuzamos utca is ezt a nevet viseli. A köztük lévő területen vályoggödrök vannak, ez magyarázza a ***Gödör-part*** elnevezést. A *Köztársaság utca* hivatalos név.

**Külső-Csohosztó** *Külső-Csohosztó, -n.* — Szántóföld és nádas Szentpéterszeg északi határában. A Csohosztó északi, a falu belterületétől távolabb eső része.

**Külső-Karácsony-szállás** *Külső-Karácsony-szállás.* — A Karácsony-szállás északi, a falu belterületétől távolabb eső része, mely rányúlik a Kállóra. Vö. Belső-Karácsony-szállás.

**Legelő** *Legelő.* — Egykori nagy kiterjedésű legelő, ma részben szántóföld Szentpéterszeg északnyugati határában, a csorda, a csürhe és a ménes legeltetését egyaránt szolgálta.

**Lénia út** lásd **Tépei út**

**Lenin utca** *Lenin utca.* — Utca Szentpéterszeg belterületének északi részén, a Bartók Béla utcát köti össze a Köztársaság utcával. Hivatalos név.

**Malom-kert** *Malom-kert.* — Kisebb parcellákból álló szántóföld Szentpéterszeg nyugati határában, az Újfalusi út északi oldalán. Egykor bizonyára a falubeli malomhoz tartozott, de a névadás indítékát nem ismerik a helybeliek.

**Malom zug** lásd **Csere utca**

**Mitróc** lásd **Temető 1.**

**Mogyorós-part** *Mogyorós-part.* — Környezeténél magasabban fekvő terület Szentpéterszegtől délnyugatra, a Berettyó közelében. Egykor bizonyára mogyoróbokrokkal benőtt hely lehetett.

**Móka** *Móka.* — Kisebb kanális Szentpéterszeg déli határában, keresztülfolyik a belterületen is. A névadás indítékát a helybeliek nem ismerik.

**Nagy-Disznós-hát** *Nagy-Disznós-hát.* — A Disznós-hát nyugati része, Szentpéterszeg északkeleti határában, a Konyári-oldalban terül el.

**Nagy-Kásás** *Nagy-Kásás.* — A Kásás északi része Szentpéterszeg keleti határában.

**Nagy-Sorbán** *Nagy-Sorbán.* — A Sorbán nyugati, nagyobbik része, a Kis-Sorbán mellett terül el.

**Nagy út** *Nagy út.* *| Sóskútnak megy le egy düll¬, az vót a Nagy út.* — Út Szentpéterszeg északi határában, a Tépei útból nyílik.

**Nép utca** *Nép utca ~ Pernye zug.* *| Jól le kellett ásni az alappal, mert tele volt a föld pernyével.* — Utca Szentpéterszeg belterületének déli részén, a Kiss Ernő utcából nyílik. ***Pernye zug***-nak is nevezik. A *Nép utca* hivatalos név.

**Ó-Berettyó** *Ó-Berettyó ~ Ócska-Berettyó*. — A Berettyó szabályozás után visszamaradt kacskaringós mederdarabjai a falu déli határában.

**Ócska-Berettyó** lásd **Ó-Berettyó**

**Ócska temető** *Ócska temető ~ Csendes temető.* — Egykori temető Szentpéterszeg belterületének délnyugati részén, a Temető mellett. Mintegy nyolcvan éve nem temetkeznek ide.

**Oláh gát** lásd **Kiss Ernő utca**

**Orsolya** *Orsoja.* — A Berettyó szabályozásából visszamaradt holtág Szentpéterszeg nyugati határában. A névadás indítékát a helybeliek nem ismerik.

**Pap-zug** *Pap-zug.* *| Valamikor a papnak a f¬ggye volt.* — Nádas terület Szentpéterszeg nyugati határában.

**Páskom** *Páskom ~ Páskom-dűlő.* — Egykor lapos, mélyen fekvő vízállásos terület, ma akác- és tölgyerdő Szentpéterszeg belterületének északnyugati részén. Egykor bizonyára legelő lehetett (FKnT.), majd szántóföldként is művelték, de a talaj szikes jellege miatt ma már nem szántják.

**Páskom-dűlő** lásd **Páskom**

**Peca-gödör** lásd **Halastó**

**Pernye zug** lásd **Nép utca**

**Péterszeg** lásd **Szentpéterszeg**

**Petőfi utca** *Petőfi utca ~ Posta utca.* — Utca Szentpéterszeg belterületén, a Fekete Borbála utcából nyílik. ***Posta utcá***-nak is hívják, mivel egykor ebben az utcában volt a falu postája. A *Petőfi utca* hivatalos név.

**Porostó** lásd **Porostó-kert**

**Porostó-kert** *Porostó-kert ~ Porostó.* — Egykor zárt szőlőskert, ma szántóföld Szentpéterszeg nyugati határában, az Újfalusi úttól délre. A névadás indítékát a helybeliek nem ismerik, talán kiszáradt tó lehetett itt.

**Posta utca** lásd **Petőfi utca**

**Rákóczi utca** *Rákóci utca ~ Kóróváros.* — Utca Szentpéterszeg belterületének északnyugati részén, az Ady Endre utcából nyílik. ***Kóróváros***-nak is nevezik, mivel szegényebb sorsú családok laknak az utcában, akik többnyire kóróból készítettek kerítést. A *Rákóczi utca* hivatalos név.

**Rét** *Rít ~ Rít-düll¬.* — Egykor kaszáló, ma szántóföld Szentpéterszeg nyugati határában, a Mogyorós-part mellett. Esős időben vízállásos, ezért csak időszakosan szántják.

**Rét-dűlő** lásd **Rét**

**Ságvári utca** *Ságvári utca.* — Rövid utca Szentpéterszeg északnyugati határában, a Rákóczi utcából nyílik. Hivatalos név.

**Sige** *Sige, -én ~ Sige-dűlő.* — Szántóföld Szentpéterszeg déli határában, a Halastó mellett. A névadás indítékát a helybeliek nem ismerik.

**Sige-dűlő** lásd **Sige**

**Somogyi Béla utca** *Somogyi Béla utca ~ Somogyi utca.* — Utca Szentpéterszeg belterületén, a Lenin utcát és a József Attila utcát köti össze. Hivatalos név.

**Sorbán** *Sorbán, -on ~ Sorbán-dűlő.* — Szántóföld Szentpéterszeg keleti határában, a Horgastól délre. Két része a Kis- és Nagy-Sorbán. A névadás indítékát a helybeliek nem ismerik. ***Sorbán-dűlő***-nek is nevezik.

**Sorbán-dűlő** lásd **Sorbán**

**Sós-kút** lásd **Sós-kút-dűlő**

**Sós-kút-dűlő** *Sós-kút-dűlő ~ Sós-kút.* *| Ott volt a kút és ott is itatták a jószágot, az oda nyúlt a Kállóhoz.* — Szikes terület, egykor legelő Szentpéterszeg északnyugati határában, a Farda-dűlő szomszédságában.

**Sóút-dűlő** *Sóút-düll¬.* — Szikes dűlőföld Szentpéterszeg nyugati határában, a Kert-köz északi szomszédságában. Egykor számos dűlőút tagolta, de mára egybeszántották. A névadás indítékát a helybeliek nem ismerik. Talán egy, a Szentpéterszegtől keletre fekvő — egykor sóvámhelyként működő — Szalárdra vezető út emlékét őrzi az elnevezés.

**Szabadság utca** *Szabadság utca ~ Iskola utca.* — Rövid utca Szentpéterszeg belterületén, a Kossuth utcából nyílik. Hivatalos név. ***Iskola utcá***-nak is nevezik, mivel egykor itt volt a falu iskolája.

**Szamuka-dűlő** *Szamuka-dűlő.* — Szántóföld Szentpéterszeg nyugati határában, a Kígyós-dűlő és a Kis-Telek-hát között. A névadás indítékát a helybeliek nem ismerik.

**Szamuka-lapos** *Szamuka-lapos.* — A Szamuka-dűlő alacsonyabban fekvő része Szentpéterszeg északnyugati határában.

**Szénáskert** *Szénáskert ~ Színáskert.* — A Káptalan-tanyához tartozó egykori szénáskert Szentpéterszeg északkeleti határában, a Horgas-oldal mellett.

**Szőlőskert** lásd **Kert-köz**

**Tanyasi-föld** lásd **Káptalan-tanya**

**Tejfölös** lásd **Tejfölös-dűlő**

**Tejfölös-dűlő** *Tejfölös-dűlő ~ Téfeles-düll¬ ~ Tejfölös. —* Nagy kiterjedésű szántóföld Szentpéterszegtől északra, a Dudás mellett. A névadás indítékát a helybeliek nem ismerik.

**Temető 1.** *Temető ~ Mitróc, -on.* — Temető a Nép utca végénél, melyet a ***Mitróc*** nevű egykori szántóföld területén mértek ki. Mintegy nyolcvan éve temetkeznek csak ide, korábban az Ócska temetőt használták. A *Mitróc* név eredetét a helybeliek nem ismerik.

**Temető 2.** *Temető.* — A Káptalan-tanya egykori temetője a falu északkeleti határában.

**Temető-kút** *Temető-kút.* — Gémeskút az Ócska temető mellett, a falu délnyugati részén.

**Tépei-Kálló-híd** lásd **Kálló-híd**

**Tépei út** *Tépei út ~ Lénia út.* — Mintegy nyolc kilométer hosszú, egyenes út Szentpéterszeg északi határában, a szomszédos Tépére vezet. A faluhoz közelebb eső része szilárd burkolatú, azon túl földút. ***Lénia út***-nak is nevezik.

**Tersenyő** *Tersenyő.* — Szántóföld Szentpéterszeg délnyugati határában, a Fényes és az Újfalusi-határ közelében. Egy része ma már a szomszédos Berettyóújfaluhoz tartozik. A névadás indítékát a helybeliek nem ismerik.

**Tó** *Tó, -ban.* — Egykor mocsaras legelő, ma kaszáló Szentpéterszeg északkeleti határában, a Tejfölös-dűlő mellett. Esős időben ma is vízállásos.

**Tó-kút** *Tó-kút.* — Egykori gémeskút Szentpéterszeg keleti határában, a Tó nevű legelőre kihajtott állatok itatását szolgálta. Betemették, így ma már nincs meg.

**Tőkés** *Tőkís, -ben.* — Kisebb szántóföld Szentpéterszeg déli határában, a Berettyó és az Eligály mellett terül el. Bizonyára kivágott erdő maradványa lehetett, de a névadás indítékát a helybeliek nem ismerik.

**Turzó-tanya** lásd **Turzó tanyája**

**Turzó tanyája** *Turzó tanyája ~ Turzó-tanya ~ Dudás-tanya.* | *Dudás családnevűnek volt itt földje, csinált ott egy tanyát.* — Állattartó telep Szentpéterszeg északi határában, a Tépei út mellett. Korábban ***Dudás-tanyá***-nak hívták. Tulajdonosáról kapta a nevét.

**Újfalusi-határ** *Újfalusi-határ.* — Szentpéterszeg és Berettyóújfalu határterülete.

**Újfalusi út** *Újfalusi út.* — A szomszédos Berettyóújfaluba vezető út Szentpéterszeg keleti határában.

**Vörös Hadsereg utca** lásd **Fekete Borbála utca**

Irodalom

FKnT. = Bába Barbara–Nemes Magdolna, *Magyar földrajzi köznevek tára.* A Magyar Névarchívum Kiadványai 32. Debre­cen, Debreceni Egyetemi Kiadó, 2014.

FNESz. = Kiss Lajos, *Földrajzi nevek etimológiai szótára* *1–2.* Budapest, Akadémiai Kiadó, 1988.

HBMH. = Bába Barbara szerk., *Hajdú-Bihar megye helynevei 1. A Hajdúböszörményi és a Hajdúhadházi járás helynevei.* A Magyar Névarchívum Kiadványai 35. Debrecen, Debreceni Egyetemi Kiadó, 2015.

Mező András 1996. *A templomcím a magyar helységnevekben. 11–15. század.* Budapest, Magyar Egyháztörténeti Enciklopédia Munkaközössége.

1. \* A publikáció az MTA–DE Magyar Nyelv- és Névtörténeti Kutatócsoport programja keretében készült. [↑](#footnote-ref-1)